রাতে বজবজ ESI হাসপাতালে আগুন

সুভ্রজিৎ চক্রবর্তী: গতকাল রাতে বজবজ (BudgeBudge) ইএসআই হাসপাতালে (ESI Hospital) প্যাথলজি বিভাগে (Pathology Department) আগুন লেগে যায়। দমকল (Fire Birgade) এবং হাসপাতালের প্রাথমিক অনুমান শর্ট-সার্কিট থেকেই এই আগুন লাগে।

পরবর্তী সময়ে সেই আগুন কম্পিউটার রুমে ছড়িয়ে পরে। সাময়িকভাবে হাসপাতালের সমস্ত বিদ্যুৎ সংযোগ বিচ্ছিন্ন করে দেওয়া হয়। হাসপাতালের দোতলায় প্যাথলজি বিভাগে আগুন লাগলেও তার ধোঁয়া উপর তলাতেও পৌঁছাতে শুরু করে। কোন কিছু বুঝে ওঠার আগেই রোগীর পরিজন সহ রোগীদের মধ্যে চাঞ্চল্য ছড়ায়।

আরও পড়ুন: দিঘায় জগন্নাথ মন্দির উদ্বোধনে মুখ্যমন্ত্রী, দেখুন

হাঁটতে চলতে সক্ষম বেশকিছু রোগী এবং তার পরিজনেরা সিঁড়ি দিয়ে নিচে নেমে আসলেও যাদের পক্ষে সম্ভব না তাদের খুব দ্রুততার সঙ্গে হাসপাতালের কর্মীরাই ওপর থেকে নিচে নামিয়ে নিয়ে আসে। খবর দেওয়া হয় দমকলে, দুটি ইঞ্জিন প্রায় ঘন্টাখানেকের চেষ্টায় আগুন নিয়ন্ত্রণে আনে।

ঘটনাস্থলে এসে পৌঁছান এসডিপিও কামরুজ্জামান মোল্লা সহ মহেশতলা থানার পুলিশ। পাশাপাশি স্থানীয় তৃণমূল কাউন্সিলর সুকান্ত বেরাও ঘটনাস্থলে এসে হাসপাতাল কর্মীদের সঙ্গে তিনিও উদ্ধার কাজে হাত লাগান। সমগ্র ঘটনায় ক্ষয়ক্ষতির পরিমাণ জানা যায়নি কারণ হাসপাতাল কর্তৃপক্ষের কোন প্রতিক্রিয়া রাতে পাওয়া যায়নি। তবে কাউন্সিলর এর কথা অনুযায়ী হতাহতের কোন খবর নেই।